SET ปิดเช้าวูบ 8 จุด ตามตปท. วิตกโควิด-19 ฉุดเศรษฐกิจโลก หลังมะกันพบผู้ติดเชื้อต่อเนื่อง
SET ปิดเช้าวูบ 8 จุด ตามตปท. วิตกโควิด-19 ฉุดเศรษฐกิจโลก หลังมะกันพบผู้ติดเชื้อต่อเนื่อง โดยดัชนีช่วงเช้าปิดที่ระดับ 1,322.16 จุด ลดลง 8.18 จุด หรือ 0.61% มูลค่าการซื้อขาย 2.47 หมื่นล้านบาท
29 มิ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,322.16 จุด ลดลง 8.18 จุด หรือ 0.61% มูลค่าการซื้อขาย 2.47 หมื่นล้านบาท 
10 หุ้นกดดัชนีเช้านี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ดัชนีหุ้นไทยเคลื่อนไหวทิศทางเดียวกับตลาดหุ้นทั่วโลกที่ร่วงลง หลังตัวเลขผู้ติดเชื้อไวรัสโควิด-19 ในสหรัฐฯเพิ่มขึ้นมาก ทำให้ต้องเลื่อนเปิดกิจกรรมต่างๆ ในหลายรัฐ ตลาดฯ จึงกังวลว่าจะกระทบต่อภาพรวมเศรษฐกิจโลกให้ฟื้นตัวช้า และอาจส่งผลมาถึงเศรษฐกิจไทยที่พึ่งพืงการส่งออก และการท่องเที่ยวด้วย
นอกจากนี้ ตลาดยังกังวลราคาน้ำมันที่ถูกกดดันจากซัพพลายที่อาจเพิ่มมากขึ้น หลังจากราคาน้ำมันทรงตัวระดับ 36-45 เหรียญสหรัฐ/บาร์เรล ทำให้สหรัฐฯอาจจะกลับมาเพิ่มกำลังการผลิต หลังจากการรายงานล่าสุดจำนวนแท่นขุดเจาะน้ำมันในสหรัฐลดลงเพียง 1 แท่นในสัปดาห์ที่แล้ว จากเดิมที่มียอดลดลง 20-30 แท่นต่อสัปดาห์
ทั้งนี้ จากภาพรวมดังกล่าวทำให้ตลาดหุ้นไทยเผชิญกับแรงขายออกมา แม้จะมีปัจจัยบวกจากการที่ศูนย์บริหารสถานการณ์โรคติดเชื้อไวรัสโคโรนา 2019 (โควิด-19) หรือ ศบค.ชุดใหญ่ในวันนี้ได้ผ่อนคลายกิจการและกิจกรรมระยะที่ 5 หลังจากสถานการณ์ภายในประเทศมีทิศทางที่ดี ส่วนการทำราคาปิดสิ้นงวดบัญชี (Window dressing) คาดว่าจะไม่เกิดขึ้นในสิ้นไตรมาส 2/63 เพราะปัจจุบันระดับดัชนีสูงกว่าระดับดัชนีปิดสิ้นไตรมาส 1/63
ส่วนแนวโน้มการซื้อขายช่วงบ่าย คาดว่าตลาดน่าจะยังคงซึมตัวในแดนลบ ด้วยมูลค่าการซื้อขายที่ไม่มากนัก โดยมองแนวรับที่ 1,310 จุด และแนวต้านที่ 1,325 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF    มูลค่าการซื้อขาย   713.96  ล้านบาท  ปิดที่   37.25 บาท ลดลง   0.25 บาท
OSP     มูลค่าการซื้อขาย   646.85  ล้านบาท  ปิดที่   38.50 บาท ลดลง   0.75 บาท
GPSC    มูลค่าการซื้อขาย   623.22  ล้านบาท  ปิดที่   73.50 บาท ลดลง   1.25 บาท
KBANK   มูลค่าการซื้อขาย   618.72  ล้านบาท  ปิดที่   92.00 บาท เพิ่มขึ้น  1.00 บาท
AOT     มูลค่าการซื้อขาย   535.97  ล้านบาท  ปิดที่   58.75 บาท ลดลง   0.25 บาท